<classify> NAIBU Waziri Ofisi ya Rais Tawala za Mikoa na Serikali za Mitaa Tamisemi, Joseph Kakunda amezindua mpango wa mashindano ya mbio za baiskeli na kukusanya Sh milioni 280 kati ya Sh milioni 340 zinazotarajiwa kukusanywa kwa ajili ya kuboresha sekta ya elimu nchini.Mashindano hayo yaliyopewa jina la Acacia Imara Pamoja Cycle Challenge, yameandaliwa na Kampuni ya Uchimbaji Madini ya Acacia kwa kushirikiana na taasisi binafsi kutoka Canada ya CanEducate.Akizungumza katika uzinduzi wa uchangiaji wa mashindano hayo Dar es Salaam, Kakunda ametoa mwito kwa wadau kuchangia mashindano hayo yanayotarajiwa kuanza kutimua vumbi Novemba 3 mwaka huu katika Uwanja wa CCM Kirumba Mwanza.Kakunda ambaye alimwakilisha Waziri wa Tamisemi, Selemani Jafo amesema malengo ya mashindano hayo yapo sambamba na malengo ya Serikali kuboresha mazingira ya utoaji elimu nchini.Tangu Rais John Magufuli aingie madarakani na kufuta ada za shule na ada za ziada, hadi mwaka jana kumekuwa na ongezeko la asilimia 44 la uandikishaji wanafunzi wapya wa elimu ya awali, ongezeko la asilimia 33 la uandikishaji wanafunzi wapya wa darasa la kwanza na wanafunzi wapya wanaojiunga na elimu ya sekondari wameongezeka kutoka 366,396 mwaka 2015 hadi 483,216 mwaka 2017, amesema.Amesema hatua hizo zinahitaji ushirikiano wa wadau kama wanavyofanya Acacia katika kufikia malengo ya serikali.Mkurugenzi wa Acacia nchini, Asa Mwaipopo amesema, mwaka jana kampuni hiyo ilijenga madarasa, kukarabati mabweni yenye uwezo wa kubeba wanafunzi 100 wa kike katika Shule ya Sekondari Mwendakulima iliyopo wilayani Kahama.Amesema, pia kampuni imefanikisha ujenzi wa maktaba sita katika shule zinazozunguka migodi ya kampuni hiyo.Tangu tuanze kushirikiana na CaEducate mwaka 2011 katika kuboresha sekta ya elimu nchini, Acacia imetumia zaidi ya Sh milioni 450 zilizofikia shule 20 na wanafunzi zaidi ya 5,000, amesema. Acacia pia imewekeza katika mfumo maalumu wa utoaji wa mafunzo kwa vitendo IMTT kwa vibarua au wanagenzi wanaotoka katika vijiji vinavyozunguka migodi.Mafunzo hayo yaliyoanza mwaka 2009 kwa kushirikiana na Veta na Chama cha wachimbaji wa madini nchini, Acacia imetumia zaidi ya Sh bilioni 3.3 kutoa mafunzo hayo kwa wanagenzi 744 katika migodi yake mitatu ya Bulyanhulu, North Mara na Buzwagi, amesema.Pia amesema tangu mwaka 2008 Acacia imetumia Sh bilioni moja kusaidia wanafunzi wa elimu ya juu wanaosoma katika Chuo Kikuu cha Dar es Salaam UDSM na Chuo Kikuu cha Afya Muhimbili MUHAS.Amesema, kwa mujibu wa ripoti ya ukaguzi wa kampuni ya kimataifa ya Ernst and Young iliyotolewa mwaka jana, Acacia imechangia Sh trilioni 1.61 katika uchumi wa Tanzania sawa na asilimia 1.5 ya pato la ndani la Taifa.Rais wa taasisi ya CanEducate, Rishi Ghuldu amesema kila mwaka taasisi hiyo huwezesha kielimu wanafunzi 270 na kutoa nafasi 11 za udhamini wa masomo ya elimu ya juu katika vyuo duniani.  <topic>: kitaifa 